Broj: 711-I-947-P-197/22-02 -17

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Josipe Osvaldić Galic, Opća bolnica Bjelovar,** za davanjem očitovanja,na 166. sjednici, održanoj 8. travnja 2022., daje sljedeće

**OČITOVANJE**

1. **Sukladno članku 17. stavku 3. ZSSI/21-a, vršiteljica dužnosti ravnatelja Opće bolnice Bjelovar može za vrijeme profesionalnog obnašanja navedene dužnosti za pojedine poslovne subjekte obavljati edukacijsku i znanstvenu djelatnost bez prethodnog odobrenja Povjerenstva, pri čemu je dužna u imovinskoj kartici navesti prihode ostvarene s tog osnova.**
2. **Ako bi vršiteljica dužnosti ravnatelja Opće bolnice Bjelovar u obnašanju ove dužnosti odlučivala o stupanju u poslovni odnos s poslovnim subjektima za koje je obavljala poslove iz točke I. izreke, bila bi dužna pravilno upravljati navedenom situacijom potencijalnog sukoba interesa te u svakoj takvoj situaciji zatražiti mišljenje Povjerenstva iz članka 8. stavka 3. ZSSI/21-a.**

Obrazloženje

Josipa Osvaldić Galic, Opća bolnica Bjelovar podnijela je zahtjev za očitovanjem koji je u knjigama ulazne pošte zaprimljen 23. ožujka 2022. pod brojem: 711-U-3821-P-197/22-01-3, povodom kojeg se vodi predmet broj P-197/22.

Podnositeljica traži mišljenje bi li vršiteljica dužnosti ravnatelja Opće bolnice Bjelovar, koja je po struci doktorica medicine, specijalist kirurgije, subspecijalist abdominalne kirurgije, bila u sukobu interesa ako bi obavljala znanstvenu ili edukacijsku djelatnost za pojedina trgovačka društva.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbi ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je i vršiteljica dužnosti ravnatelja Opće bolnice Bjelovar, kojoj je jedini osnivač Bjelovarsko-bilogorska županija, zakonski obveznik.

Člankom 9. stavkom 1. ZSSI/21-a propisano je da je, ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes. Prema stavku 2. uistog članka ZSSI/21-a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba te poslodavaca kod kojih je bio u radnom odnosu u posljednje dvije godine prije stupanja na dužnost.

Sukladno članku 17. stavku 2. ZSSI/21-a obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Stavkom 3. navedenog članka Zakona propisano je da prethodno odobrenje Povjerenstva iz nije potrebno za, između ostalog, obavljanje znanstvene i edukacijske djelatnosti.

Člankom 17. stavkom 3. ZSSI/21-a propisano je da su obveznici dužni prijaviti Povjerenstvu primitke iz stavaka 2. i 3. toga članka.

Stoga vršiteljica dužnosti ravnatelja Opće bolnice Bjelovar može za vrijeme profesionalnog obnašanja dužnosti navedene dužnosti za pojedine poslovne subjekte obavljati edukacijsku i znanstvenu bez prethodnog odobrenja Povjerenstva, te je dužna u imovinskoj kartici navesti prihode ostvarene od njihova obavljanja.

Međutim, obveznica koja je poslovno privatno angažirana od strane trgovačkih društava i drugih poslovnih subjekata za obavljanje edukacijske i znanstvene djelatnosti, za što stječe prihod, ne može biti nepristrana i objektivna kada bi kao vršiteljica dužnosti ravnatelja istanove odlučivala o stupanju u poslovne odnose sa njima. U tim situacijama potencijalnog sukoba interesa bila bi dužna pravilno upravljati, te zatražiti mišljenje Povjerenstva iz članka 8. stavka 3. ZSSI/21-a kako se ne bi dovela u zakonsku povredu.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana